Pogoj za vpis v nekatere izobraževalne programe je tudi **izpolnjevanje posebnih pogojev**. Kateri so ti posebni pogoji in na katerih programih?

Eden izmed takih pogojev je:

1. **Psihofizična sposobnost**, ki jo preverja **zdravnik** (ali zdravnik specialist medicine dela in športa); le ta izda **potrdilo** o tem, da ni zdravstvenih ovir za izobraževanje po programu. Programi, ki zahtevajo to potrdilo so:
* **Rudarstvo:** geostrojnik rudar; geotehnik (zdrava hrbtenica, dober vid in sluh);
* **Umetniška gimnazija: Glasbena smer** (zdravniško potrdilo specialista foniatra – otorinolaringologa - potrdilo o izpolnjevanju fizičnih zmožnosti za učenje petja alizdravniško potrdilo o izpolnjevanju zdravstvenih pogojev za igranje pihal, trobil oz. tolkal), **Plesna smer** (splošno zdravstveno stanje oz. fizične zmogljivosti itd.);
* **Gimnazija (športni oddelek)** in **Ekonomska gimnazija (športni oddelek).**

Naslednji takšen pogoj je:

1. **Posebna nadarjenost oz. spretnost**: ki se preverja s **preizkusom,** ki ga izvedejo srednje šole. Srednje šole izdajo **potrdilo** o opravljenem preizkusu, to potrdilo pa velja samo za šolo, ki ga je izdala. Programi, kjer je potrebno opraviti preizkus nadarjenosti so:
* **Tehnik zobne protetike**, **preizkus ročnih spretnosti**, sposobnosti razlikovanja barv in smisla za oblikovanje;
* **Fotografski tehnik**, **preizkus likovne nadarjenosti**, ki obsega likovni, tonski, barvni in risarski preizkus;
* **Tehnik oblikovanja, preizkus likovne nadarjenosti**, ki obsega risanje po modelu, preizkus likovne ustvarjalnosti, ploskovno-barvni preizkus, konstrukcijsko-prostorski preizkus**;**
* **Umetniška gimnazija** (**Likovna Smer**-preizkus likovne nadarjenosti, **Glasbena smer** -preizkus glasbene nadarjenosti in **Plesna smer**-preizkus nadarjenosti).

Preizkus likovne nadarjenosti za programe *Fotografski tehnik,* *Tehnik oblikovanja* in *Umetniška gimnazija, likovna smer*, je vsebinsko enak. Kandidat, ki bo uspešno opravili preizkus likovne nadarjenosti enega, drugega ali tretjega programa, bo lahko kandidiral **za vse tri programe.**

Zadnji takšen pogoj pa so:

1. **športni dosežki**, ki so posebni pogoj za vpis **v športni oddelek programov Gimnazija in Ekonomska gimnazija**. Kandidati morajo biti **registrirani športniki,** predložiti morajo **potrdilo nacionalne panožne športne zveze,** ki vsebuje: **izjavo trenerja** o sodelovanju s športnim koordinatorjem in **podatke o doseženih športnih rezultatih** kandidata **v zadnjih dveh letih**.

Na podlagi dokazil in opravljenega pogovora s kandidati šola, ki izvaja ta program, izda **potrdilo** o izpolnjevanju posebnih pogojev za vpis v športni oddelek.

V primeru omejitve vpisa v program Gimnazija (športni oddelek) in Ekonomska gimnazija (športni oddelek) se upoštevajo **športni dosežki,** na podlagi katerih se kandidate razvrsti v **statuse A, B in C:**

**Status A**

* **vsi kategorizirani športniki** v skladu z zakonom, ki ureja področje športa, oz. tisti, ki v času do izvedbe prvega kroga izbirnega postopka dosežejo rezultat, ki je pogoj za pridobitev naziva kategoriziranega športnika;
* **individualne športne panoge**: športniki, ki v olimpijskih športih panogah na uradnih državnih prvenstvih dosegajo uvrstitve od 1. do 5. mesta v svoji disciplini in svoji starostni kategoriji, ali rekorderji ali športniki, ki dosegajo uvrstitve od 1. do 5. mesta na razvrstitveni lestvici nacionalne panožne športne zveze;
* **kolektivne športne panoge**: športniki, ki
	+ so člani državnih reprezentanc v olimpijskih športnih panogah;
	+ so člani uradnih državnih reprezentanc in jih nacionalna panožna športna zveza določi za zelo perspektivne (pri tem upošteva številčne kvote za športnike posamezne kolektivne športne panoge, ki so navedene v »Pogojih, pravilih in kriterijih za registriranje in kategoriziranje športnikov v Republiki Sloveniji«);

**Status B**

* **individualne športne panoge**:
	+ športniki, ki v neolimpijskih športnih panogah na uradnih državnih prvenstvih dosegajo uvrstitve od 1. do 3. mesta v svoji disciplini in svoji starostni kategoriji, ali rekorderji ali športniki, ki dosegajo uvrstitve od 1. do 3. mesta na razvrstitveni lestvici nacionalne panožne športne zveze;
	+ športniki, ki v olimpijskih športnih panogah na uradnih državnih prvenstvih dosegajo uvrstitve od 6. do 10. mesta v svoji disciplini in svoji starostni kategoriji, ali športniki, ki dosegajo uvrstitve od 6. do 10. mesta na razvrstitveni lestvici nacionalne panožne športne zveze;
* **kolektivne športne panoge:**
	+ športniki, člani ekipe, ki so v olimpijskih športih panogah na uradnih državnih prvenstvih dosegli 1. do 5. mesto;
	+ športniki, ki so člani državnih reprezentanc v neolimpijskih športnih panogah, oziroma so člani ekipe, ki je na uradnem državnem prvenstvu osvojila 1. do 5. mesto;

**Status C**Vsi športniki, ki ne izpolnjujejo meril za status A ali B, pri čemer imajo prednost športniki v športnih panogah, ki so uvrščene v prve štiri razrede razvrstitve športnih panog v razrede, ministrstva, pristojnega za šport.

Na **podlagi dokazil** in **opravljenega pogovora z učenci** šola, ki izvaja izobraževalni program Gimnazija (športni oddelek) in Ekonomska gimnazija (športni oddelek), izda **potrdilo o izpolnjevanju posebnih pogojev za vpis v športni oddelek.**

***ROKI ZA PRIJAVE IN OPRAVLJANJE PREIZKUSOV NADARJENOSTI OZ. SPRETNOSTI***

Učenci, ki se bodo prijavljali v programe, za katere je potrebno opraviti **preizkus nadarjenosti oz. spretnosti** se za opravljanje preizkusa prijavijo najkasneje **do 4. marca 2024** na šolo, na katero se želijo vpisati.

Do navedenega roka morajo oddati prijave za opravljanje preizkusa tudi učenci, ki bodo prijavo o vpisu oddali na šolo oz. program, za katerega **ni potrebno** opraviti preizkusa, a obstaja možnost, da jo bodo v prenosnem roku (do **23. aprila 2024**) prenesli na šolo oz. za program, za katerega se to zahteva, ali le-tega navedli kot izbiro v morebitnem 2. krogu izbirnega postopka.

Šole bodo kandidatom, ki bodo uspešno opravili preizkus, **najkasneje do 28. marca 2024** o tem **izdale potrdilo.**

***ROKI ZA ODDAJO DOKAZIL O ŠPORTNIH DOSEŽKIH KOT POSEBNEM VPISNEM POGOJU ZA*** ***IZOBRAŽEVANJE PO PROGRAMU GIMNAZIJA (ŠPORTNI ODDELEK) IN PROGRAMU*** ***EKONOMSKA GIMNAZIJA (ŠPORTNI ODDELEK)***

Učenci, ki se bodo prijavljali v programa **Gimnazija (športni oddelek) in Ekonomska gimnazija (športni oddelek),** morajo biti registrirani športniki, kar je razvidno iz uradne **Evidence registriranih in kategoriziranih športnikov**, ter šoli, ki izvaja ta dva programa, najkasneje do

**4. marca 2024** predložiti naslednja dokazila:

* **zdravniško potrdilo** **osebnega zdravnika, ali zdravnika specialista medicine dela in športa, ali potrdilo o rednem preventivnem pregledu kandidata v zadnjem letu,** iz katerega je razvidno splošno zdravstveno stanje kandidata;
* **potrdilo nacionalne panožne športne zveze za vpis v športni oddelek**, ki vsebuje:
* izjavo trenerja o sodelovanju s športnim koordinatorjem in
* podatke o doseženih športnih rezultatih kandidata v zadnjih dveh letih.

Do navedenega roka morajo navedena dokazila za vpis v športni oddelek obeh programov oddati tudi tisti učenci in dijaki, ki bodo prijavo sicer oddali na drugo srednjo šolo oz. za drug program, a obstaja možnost, da jo bodo v prenosnem roku (do **23. aprila 2024**) prenesli v športni oddelek obeh programov ali le-tega navedli kot izbiro v morebitnem 2. krogu izbirnega postopka. Dokazila pošljejo na šolo, ki izvaja program: Gimnazija s športnim oddelkom in Ekonomska gimnazija (športni oddelek).

Šole z razpisanim enim ali več športnih oddelkov v obeh programih bodo na podlagi dokazil in opravljenih razgovorov s kandidati (o natančnejših razporeditvah bodo kandidati, ki so posredovali navedena dokazila, obveščeni s strani šol) le-tem **najkasneje do 28. marca 2024** izdale **potrdilo o izpolnjevanju posebnih pogojev.**

*Vse potrebne prijavnice najdete na spletni strani (pod rubriko* ***Obrazci****):*

<https://www.gov.si/zbirke/storitve/prijava-za-opravljanje-preizkusov-nadarjenosti-znanja-in-spretnosti-in-izpolnjevanje-posebnih-pogojev-za-vpis/>